**รายงานของผู้สอบบัญชีรับอนุญาต**

เสนอผู้ถือหุ้นและคณะกรรมการของบริษัท สตาร์ ปิโตรเลียม รีไฟน์นิ่ง จำกัด (มหาชน)

**ความเห็น**

ข้าพเจ้าเห็นว่า งบการเงินแสดงฐานะการเงินของบริษัท สตาร์ ปิโตรเลียม รีไฟน์นิ่ง จำกัด (มหาชน) (บริษัท) ณ วันที่ 31 ธันวาคม พ.ศ. 2564 และผลการดำเนินงานรวมถึงกระแสเงินสดสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

**งบการเงินที่ตรวจสอบ**


งบการเงินของบริษัทประกอบด้วย

* งบแสดงฐานะการเงิน ณ วันที่ 31 ธันวาคม พ.ศ. 2564
* งบกำไรขาดทุนเบ็ดเสร็จสำหรับปีสิ้นสุดวันเดียวกัน
* งบแสดงการเปลี่ยนแปลงส่วนของเจ้าของสำหรับปีสิ้นสุดวันเดียวกัน
* งบกระแสเงินสดสำหรับปีสิ้นสุดวันเดียวกัน และ
* หมายเหตุประกอบงบการเงินซึ่งประกอบด้วยนโยบายการบัญชีที่สำคัญและหมายเหตุเรื่องอื่น ๆ

**เกณฑ์ในการแสดงความเห็น**

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบ  
ของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากบริษัทตามข้อกำหนดจรรยาบรรณ  
ของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงิน และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

**แนวทางการตรวจสอบในภาพรวม**



**ความมีสาระสำคัญ**

ความมีสาระสำคัญโดยรวมสำหรับงบการเงินเท่ากับ 9.30 ล้านดอลลาร์สหรัฐอเมริกา ซึ่งเป็นร้อยละ 5 ของกำไรก่อนภาษีเงินได้ของบริษัท

การกำหนดความมีสาระสำคัญคำนวณจากกำไรก่อนภาษีเงินได้ของบริษัท  
ที่เป็นสกุลเงินดอลลาร์สหรัฐอเมริกา ซึ่งเป็นสกุลเงินที่ใช้ในการดำเนินงาน  
ตามที่เปิดเผยในนโยบายการบัญชีในหมายเหตุข้อ 3.3.1

**ขอบเขตการตรวจสอบ**

ข้าพเจ้าได้ปฏิบัติงานตรวจสอบสำหรับบริษัท ซึ่งประกอบธุรกิจกิจการโรงกลั่นปิโตรเลียมที่ตั้งอยู่ในประเทศไทย

**เรื่องสำคัญในการตรวจสอบ**

ข้าพเจ้าได้กำหนดเรื่องสำคัญในการตรวจสอบ ดังต่อไปนี้

* การรับรู้รายได้
* การรับรู้สินทรัพย์ภาษีเงินได้รอการตัดบัญชีจากผลขาดทุนสะสมทางภาษี  
  ยกไป

**ความมีสาระสำคัญ**

ขอบเขตของการตรวจสอบของข้าพเจ้ากำหนดตามความมีสาระสำคัญ ข้าพเจ้ากำหนดแผนการตรวจสอบเพื่อให้ได้ความเชื่อมั่น  
อย่างสมเหตุสมผลว่างบการเงินปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ การแสดงข้อมูลที่ขัดต่อข้อเท็จจริง  
อาจเกิดจากการทุจริตหรือข้อผิดพลาด การแสดงข้อมูลที่ขัดต่อข้อเท็จจริงจะถูกพิจารณาว่ามีสาระสำคัญถ้าการแสดงข้อมูลที่ขัดต่อข้อเท็จจริงรายการใดรายการหนึ่งหรือทุกรายการโดยรวม จะสามารถคาดการณ์ได้อย่างสมเหตุสมผลว่ามีอิทธิพลต่อการตัดสินใจ  
เชิงเศรษฐกิจของผู้ใช้งบการเงิน

ข้าพเจ้าได้พิจารณาความมีสาระสำคัญตามดุลยพินิจเยี่ยงผู้ประกอบวิชาชีพ โดยกำหนดความมีสาระสำคัญโดยรวมสำหรับ  
งบการเงินเป็นจำนวนเงินตามเกณฑ์ดังที่อธิบายไว้ในตาราง ข้าพเจ้าใช้ความมีสาระสำคัญและพิจารณาปัจจัยเชิงคุณภาพในการกำหนดขอบเขตการตรวจสอบ รวมถึงลักษณะ ช่วงเวลา และขอบเขตของวิธีการตรวจสอบ และเพื่อประเมินผลกระทบของการแสดงข้อมูลที่ขัดต่อข้อเท็จจริง ทั้งในแง่ของแต่ละรายการและผลรวมของทุกรายการต่องบการเงินโดยรวม

|  |  |
| --- | --- |
| ความมีสาระสำคัญโดยรวมสำหรับ  งบการเงิน | 9.30 ล้านดอลลาร์สหรัฐอเมริกา (พ.ศ. 2563 11.76 ล้านดอลลาร์สหรัฐอเมริกา) |
| วิธีการกำหนดความมีสาระสำคัญ | ร้อยละ 5 ของกำไรก่อนภาษีเงินได้ (พ.ศ. 2563 ร้อยละ 5 ของขาดทุนก่อนภาษีเงินได้) |
| เหตุผลในการใช้ข้อมูลอ้างอิงในการ  กำหนดความมีสาระสำคัญ | ข้าพเจ้าเลือกใช้กำไรก่อนภาษีเงินได้เป็นข้อมูลอ้างอิงในการกำหนดความมีสาระสำคัญ เนื่องจากการประเมินผลการดำเนินงานของกิจการกำหนดจากกำไรก่อนภาษีเงินได้ โดยปกติข้อมูลอ้างอิงร้อยละ 5 นี้เป็นที่ยอมรับโดยทั่วไป ซึ่งใช้ในการปฏิบัติงานตรวจสอบและไม่มีรายการที่ผิดปกติที่สำคัญที่ต้องปรับปรุงข้อมูลอ้างอิงนี้ |

ข้าพเจ้าได้ตกลงกับคณะกรรมการตรวจสอบว่า ข้าพเจ้าจะรายงานการแสดงข้อมูลที่ขัดต่อข้อเท็จจริงที่พบระหว่างการตรวจสอบ  
ของข้าพเจ้า

**วิธีการกำหนดขอบเขตการตรวจสอบ**

ข้าพเจ้ากำหนดขอบเขตการตรวจสอบเพื่อปฏิบัติงานอย่างเพียงพอ เพี่อให้ข้าพเจ้าแสดงความเห็นต่องบการเงินของบริษัท   
โดยข้าพเจ้าพิจารณาถึงโครงสร้างของบริษัท กระบวนการและการควบคุมทางด้านบัญชี และอุตสาหกรรมของบริษัทที่ดำเนินการอยู่

**เรื่องสำคัญในการตรวจสอบ**

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ  
งบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

| **เรื่องสำคัญในการตรวจสอบ** | **วิธีการตรวจสอบ** |
| --- | --- |
|  |  |
| **การรับรู้รายได้**  ในปี พ.ศ. 2564 บริษัทได้รับรู้รายได้จำนวน 5,283.72 ล้านดอลลาร์สหรัฐอเมริกา จากสัญญาซื้อขายผลิตภัณฑ์ปิโตรเลียม ตามที่กล่าวไว้ในหมายเหตุข้อ 22 และสัญญาขายผลิตภัณฑ์ระยะสั้น โดยรายได้ส่วนใหญ่มาจากลูกค้าสองรายภายใต้สัญญาซื้อขายผลิตภัณฑ์ปิโตรเลียม  บริษัทรับรู้รายได้จากราคาตามสัญญาและปริมาณผลิตภัณฑ์ปิโตรเลียมที่ส่งมอบ ราคาขายตามสัญญาดังกล่าวกำหนดให้ใช้ราคาตลาดปรับปรุงด้วยส่วนเพิ่มหรือส่วนลดจากปัจจัยต่าง ๆ เป็นรายสัญญาของแต่ละผลิตภัณฑ์ ปริมาณการขายวัดโดยเครื่องวัด ณ โรงกลั่นเมื่อผลิตภัณฑ์ปิโตรเลียมส่งมอบให้ลูกค้า ผ่านทางระบบท่อส่งผลิตภัณฑ์ ทางรถบรรทุก หรือทางเรือบรรทุก  ข้าพเจ้าให้ความสนใจในเรื่องความถูกต้องของรายได้เนื่องจากยอดรายได้นั้นมีมูลค่าสูงและมีสาระสำคัญสำหรับการตรวจสอบของข้าพเจ้า ซึ่งการรับรู้รายได้นั้นมีปัจจัยต่าง ๆ ที่ใช้ในการคำนวณราคาขายตามสัญญา ข้าพเจ้าต้องทำความเข้าใจในรายละเอียดของสัญญาเพื่อให้มั่นใจว่า ปัจจัยทางด้านราคาและส่วนปรับมูลค่าตามที่ระบุในสัญญา รวมทั้งปริมาณการขาย ที่ระบุในใบแจ้งหนี้ได้นำมาใช้ในการวัดมูลค่าของรายได้อย่างครบถ้วนและถูกต้อง | ข้าพเจ้าทดสอบการออกแบบ และความมีประสิทธิผลของ การควบคุมที่เกี่ยวข้องกับการรับรู้รายได้ โดยเฉพาะการควบคุมเกี่ยวกับการออกใบแจ้งหนี้ และข้าพเจ้าเห็นว่าการทดสอบ การควบคุมดังกล่าวให้หลักฐานการสอบบัญชีแก่ข้าพเจ้า ว่ารายได้ถูกบันทึกอย่างเหมาะสมและในช่วงเวลาที่ถูกต้องรวมถึงความถูกต้องของมูลค่าที่เรียกเก็บจากลูกค้า  ข้าพเจ้าสุ่มเลือกตัวอย่างจากมูลค่าที่รับรู้รายได้เพื่อทดสอบรายละเอียดของรายการกับมูลค่าบนใบแจ้งหนี้ที่ออกให้แก่ลูกค้าและการรับชำระเงินภายหลัง รวมทั้งข้าพเจ้าได้รับและ ได้อ่านสัญญาที่เกี่ยวข้องกับรายการที่เลือก รวมถึงสัญญาแก้ไขเพิ่มเติมและทดสอบรายละเอียดกับใบแจ้งหนี้ที่ออกให้แก่ลูกค้าเพื่อทำให้มั่นใจว่าปัจจัยทางด้านราคาและส่วนปรับมูลค่าราคาผลิตภัณฑ์ตามสัญญาได้นำมารวมคำนวณในการออกใบแจ้งหนี้อย่างครบถ้วนและถูกต้อง รวมถึงประเมินความเหมาะสมของวิธีการรับรู้รายได้ว่าเป็นไปตามข้อกำหนดของมาตรฐานรายงานทางเงิน  ข้าพเจ้าได้สุ่มเลือกตัวอย่างจากรายการส่งสินค้าก่อนและหลัง วันสิ้นปีเพื่อตรวจสอบว่ารายได้ถูกบันทึกในช่วงเวลาที่ถูกต้อง  นอกจากนี้ ข้าพเจ้าได้ส่งหนังสือยืนยันยอดคงเหลือของลูกหนี้ ณ วันสิ้นปีให้แก่กลุ่มลูกค้าเพื่อยืนยันมูลค่าคงเหลือกับบริษัท  ข้าพเจ้าไม่พบการแสดงข้อมูลที่ขัดต่อข้อเท็จจริงอย่างมีสาระสำคัญจากการปฏิบัติงานของข้าพเจ้า |
|  |  |

|  |  |
| --- | --- |
| **เรื่องสำคัญในการตรวจสอบ** | **วิธีการตรวจสอบ** |
|  |  |
| **การรับรู้สินทรัพย์ภาษีเงินได้รอการตัดบัญชีจากผลขาดทุนสะสมทางภาษียกไป**  ณ วันที่ 31 ธันวาคม พ.ศ. 2564 บริษัทมีสินทรัพย์ภาษีเงินได้ รอการตัดบัญชีโดยส่วนใหญ่เกิดจากผลขาดทุนสะสมทางภาษียกไปจำนวน 44.28 ล้านดอลลาร์สหรัฐอเมริกา บริษัทรับรู้สินทรัพย์ภาษีเงินได้รอการตัดบัญชีสำหรับผลขาดทุนสะสมทางภาษียกไป เมื่อมีความเป็นไปได้ค่อนข้างแน่ว่าบริษัทจะมีกำไรทางภาษีในอนาคตเพียงพอที่จะนำจำนวนผลขาดทุนดังกล่าวนั้นมาใช้ประโยชน์  ผู้บริหารจัดทำประมาณการผลการดำเนินงาน ซึ่งรวมถึงกำไรทางภาษีที่จะเกิดขึ้นในอนาคตเพื่อสนับสนุนความเป็นไปได้ ในการใช้สินทรัพย์ภาษีเงินได้รอการตัดบัญชีนั้น การประมาณดังกล่าวจัดทำโดยใช้ข้อมูลในอดีตและการประมาณการในอนาคต ข้อสมมติฐานที่สำคัญรวมถึงอัตราการเติบโตของกำไรจากการกลั่นน้ำมัน การกำหนดปริมาณการผลิต และข้อสมมติฐานด้านราคาน้ำมันดิบ  ข้าพเจ้าให้ความสำคัญในเรื่องการรับรู้สินทรัพย์ภาษีเงินได้ รอการตัดบัญชีจากผลขาดทุนสะสมทางภาษียกไปดังกล่าวเนื่องจากการประมาณการผลการดำเนินงานของบริษัทในอนาคตมีการใช้ข้อสมมติฐานซึ่งขึ้นกับดุลยพินิจของผู้บริหารในการประเมินความสามารถในการทำกำไรที่ต้องเสียภาษีในอนาคต รวมทั้งยอดคงเหลือของสินทรัพย์ภาษีเงินได้รอการตัดบัญชีสำหรับผลขาดทุนทางภาษีสะสมยกไปมีสาระสำคัญต่องบการเงินของบริษัท | ข้าพเจ้าประเมินหลักฐานสนับสนุนความเป็นไปได้ที่บริษัท จะใช้ภาษีเงินได้รอการตัดบัญชีจากผลขาดทุนทางภาษีสะสมยกไปจากการพิจารณาการประมาณการผลกำไรทางภาษี ในอนาคตที่ผู้บริหารจัดทำ ซึ่งข้าพเจ้าประเมินและสอบถามผู้บริหารในเชิงทดสอบเกี่ยวกับดุลยพินิจและข้อสมมติฐานที่ใช้ในการประมาณการที่จัดทำขึ้นสำหรับช่วงระยะเวลา 5 ปีข้างหน้า โดยมีข้อสมมติฐานด้านการเติบโตในอนาคตอันเป็นผลมาจากการเติบโตของกำไรจากการกลั่นน้ำมัน การกำหนดปริมาณการผลิตและข้อสมมติฐานด้านราคาน้ำมันดิบ ข้าพเจ้าพิจารณาความสมเหตุสมผลของข้อสมมติฐานดังกล่าว โดยเปรียบเทียบกับข้อมูลในอดีต ข้อมูลภายนอก และข้อมูลอ้างอิงจากอุตสาหกรรมเดียวกัน  นอกจากนี้ ข้าพเจ้าทดสอบความสมเหตุสมผลของประมาณการกำไรของข้อมูลในอดีต และการใช้สิทธิประโยชน์จากขาดทุนทางภาษีสอดคล้องกับกำไรที่เกิดขึ้นจริง  จากวิธีปฏิบัติงานของข้าพเจ้าดังกล่าวข้างต้น ข้าพเจ้าพิจารณาว่าข้อสมมติฐานที่สำคัญที่ผู้บริหารใช้ในการประมาณการกำไรที่ต้องเสียภาษีในอนาคตอยู่ในระดับที่สมเหตุสมผล |
|  |  |

**ข้อมูลอื่น**

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินและรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงิน หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับคณะกรรมการตรวจสอบ

**ความรับผิดชอบของกรรมการต่องบการเงิน**

กรรมการมีหน้าที่รับผิดชอบในการจัดทำและนำเสนองบการเงินเหล่านี้ โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน กรรมการรับผิดชอบในการประเมินความสามารถของบริษัทในการดำเนินงานต่อเนื่อง เปิดเผยเรื่อง  
ที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของบริษัท

**ความรับผิดชอบของผู้สอบบัญชีต่อการตรวจสอบงบการเงิน**

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูล  
ที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชี  
ซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกัน  
ว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกตและสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐาน  
  การสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของบริษัท
* ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงิน  
  ที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้บริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลว่างบการเงินแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า  
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้ เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงิน  
ในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสาร  
เรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

**กรรณ ตัณฑวิรัตน์**

ผู้สอบบัญชีรับอนุญาตเลขที่ 10456

กรุงเทพมหานคร

22 กุมภาพันธ์ พ.ศ. 2565

**บริษัท สตาร์ ปิโตรเลียม รีไฟน์นิ่ง จำกัด (มหาชน)**

**งบการเงิน**

**วันที่ 31 ธันวาคม พ.ศ. 2564**